Der lyder lige nu en klar opfordring fra Nordjyllands Politi om, at man skal passe, hvis man får et opkald fra et ukendt nummer. Der er nemlig tricktyve på spil. Det gælder særligt i området omkring Himmerland. Her oplever flere personer - og særligt ældre - at blive ringet op af en person, der foregiver at være fra borgernes bank og siger, at der er  problemer med personens netbank. Men det er fusk, lyder det fra Nordjyllands Politi i en pressemeddelse. - Når de har ringet borgerne op, beder tricktyven om, at man har sit betalingskort klar, da der skulle være problem med deres netbank eller lignende. Herefter ringer en anden person på døren for at få udleveret kortet, siger politikommissær ved Nordjyllands Politi Mikkel Brügmann. De skyldige skal stilles til ansvar Nordjyllands Politi har fået flere anmeldelser om lignende episoder fra borgere, der bor i Hobro, Mariager og Svenstrup. Og det er lykkedes tricktyvene at franarre flere borgerne pengebeløb. Der er tale om fem sager fra 5. oktober, og politiet efterforsker lige nu sagen. - Vi afhører ofrene og mulige vidner og foretager en række efterforskningsskridt, for eksempel indhentning af overvågning, og at andre mulige spor sikres, så vi kan få de skyldige stillet til regnskab for det her, siger Mikkel Brügmann. Nordjyllands Politi har en formodning om, at tricktyvene opererer i en større del af landet, og politiet understreger, at man ikke skal udlevere sine kortoplysninger til dem.

Opsummering:
Nordjyllands Politi har fået flere anmeldelser om, at borgere i og omkring Himmerland skulle være blevet ringet op af tricktyve.